Ry fiets vir Lumé - Sports - Windhoek Express
Thursday, May 23rd, 2019 15:30:55
Ry fiets vir Lumé
Die pyn wat 'n paartjie verduur met die dood van hul dogter, het herdie gesin aangespoor om hul dogter se gedagtenis te laat voortleef.
17 February 2019 | Sports
Sybrand en Ronel de Beer, afgeneem het na hulle aan verlede Sondag se Nedbank Cycle Challenge deelgeneem het.
Yolanda Nel - Mens klim nie sommer net op 'n fiets en besluit jy gaan 30 km kaf draf nie. Tog is dit presies wat een gemotiveerde mamma Sondag by die Nedbank Cycle Challenge gedoen het.
Ronel de Beer vertel openhartig dat hulle vir hul dogter Lume fietsry, wat skielik in 2017 op die ouderdom van 11 jaar oorlede is. "My swaer wou verlede jaar baie graag vir Lumé aan die Desert Dash deelneem en hulle het 'n twee-man span ingeskryf," vertel sy.
Die gesin het intussen Legacy of Love gesit (lees meer daaroor in volgende week se Windhoek Express) en Ronel se man, Sybrand, het besluit dat ander mense nie alleen vir hulle moet fietsry nie – hulle moet ook. "Ons het toe begin oefen vir die Cycle Challenge en die idee is om spanne te maak vir Legacy of Love en aan kompetisies deel te neem," sê Ronel.
Sondag se resies was Ronel en Sybrand se eerste resies en Ronel het 17de uit 93 vroue geëindig. "Ons ry nie net vir Lumé nie, ons ry vir elke ander kind wat gesterf het en vir die ouers wat met hierdie verlies moet saamleef. Ons ry vir geloof, hoop en liefde."
Volgens die paartjie is dit belangrik om ouers by te staan wat 'n kind aan die dood afgestaan het. "Dit bring 'n bietjie berusting om te weet waar jou kind is, maar die grootste uitdaging is om sonder hulle te leef."
Maar die fietsryery stop nie hier nie.
Die duo se doelwit vanjaar is om die Desert Dash aan te pak. "Hierdie mamma ry nou reguit tot in die Hemel, en vir al die kinders in die Hemel," lag sy. En haar man wil vanjaar sommer groot gaan. "Hy wil 'n eenmanspan vir die Dash inskryf."
Hulle is ook besig om individue bymekaar te kry wat graag vir Legacy of Love wil ry.
Hulle het juis besluit om Lumé se bestaan in sport uit te leef. "Sy was mal oor sport en baie aktief," vertel haar ma. "Legacy of Love is haar nalatenskap vir sport."